amanoisuno/poet huggingface dataset:
哭刑部侍郎喬公詩 徐鉉
舉世重文雅，夫君更質真。曾嗟混雞鶴，終日異緇磷。詞賦離騷客，封章諫諍臣。襟懷道家侶，標格古時人。逸老誠云福，遺形未免貧。求文空得草，埋玉遂爲塵。靜想忘年契，冥思接武晨。連宵洽杯酒，分日掌絲綸。蠹簡書陳事，遺孤託世親。前賢同此歎，非我獨霑巾。
吳王挽詞  其一 徐鉉
倏忽千齡盡，冥茫萬事空。青松洛陽陌，荒草建康宮。道德遺文在，興衰自古同。受恩無補報，反袂泣途窮。
吳王挽詞  其二 徐鉉
土德承餘烈，江南廣舊恩。一朝人事變，千古信書存。哀挽周原道，銘旌鄭國門。此生雖未死，寂寞已銷魂。
和元宗元日大雪登樓 徐鉉
一宿東林正氣和，便隨仙仗放春華。散飄白絮惟分影，輕綴青旗始見花。落砌更依宮舞轉，入樓偏向御衣斜。嚴徐共待金門詔，願布堯言賀萬家。
句  其一 徐鉉
一夜黄星照官渡，本初何面見田豐。
句  其二 徐鉉
井泉分地脈，砧杵共秋聲。
句  其三 徐鉉
鍾山祠畔宿烟晴，玉澗橋邊碧樹椿。
存目 徐鉉
詩題：貢院鎖宿聞呂員外使高麗贈送首句：聖化今無外。
題義門胡氏華林書院 宋琪
賢良肄業文方盛，孝友傳家族更豪。旌表特恩門第貴，御書新賜姓名高。謀孫有後榮非數，待士無疏衆豈勞。我想華林終未到，只因氣概屬仙曹。
懷夢英大師 趙逢
林巒影裏有清賢，與我相知二十年。書札愛工精玉筯，利名拋捨住金田。吟容賈島稱詩匠，辭許劉靈作酒仙。別後近聞棲華嶽，亂雲應得恣情眠。
句  其一 卞震
雨壁長秋菌，風枝落病蟬。
句  其二 卞震
老筇搘瘦影，寒木憑吟身。
句  其三 卞震
詩債到春無處避，離愁因醉暫時無。
句  其四 卞震
茶香解睡磨鐺煮，山色牽懷著屐登。
句  其五 卞震
積雨生殘稻，蒼苔入舊籠。
句  其六 卞震
風濤秋渡闕，烟雨晚村孤。
句  其七 卞震
空囊萬里客，斜月一牀寒。
句  其八 卞震
雙闕暫隨丹詔入，三峰尋與白雲歸。
句  其九 卞震
芳草又牽爲客恨，白雲空寄未閑心。
敬禮瓦屋和尚塔偈 勾令玄
大空無盡劫成塵，玄步孤高物外人。日本國來尋彼岸，洞山林下過迷津。流流法乳誰無分，了了教知我最親。一百六十三歲後，方於此塔葬全身。
句 郭廷謂
魄逐東流水，墳依獨坐山。
過三嶺苧溪 釋清豁
世人休說行路難，鳥道羊腸咫尺間。珍重苧溪溪畔水，汝歸滄海我歸山。
歸山吟寄友 釋清豁
聚如浮沫散如雲，聚不相將散不分。入郭當時君是我，歸山今日我非君。
青羊宮 郭忠恕
久知玄牝是根原，誰道長生別有門。一自描龍興嘆後，至今師事五千言。
送田表聖出知陳州 郭忠恕
客裏暌離已不堪，何當出守正移驂。孔融在漢人應憚，善感鳴唐罪自甘。義重不嫌身死萬，憂深寧忍口緘三。陳州亦是天朝地，好爲瘡痍雨露覃。
再逢英公有感 郭忠恕
伊余行止住飄蓬，與世乖違不可容。青眼交知長憶念，白雲蹤跡又相逢。風騷共會名何盛，篆隸同勤法轉功。□□羨師超彼岸，琉璃鉢裏看降龍。
嘲聶崇義 郭忠恕
近貴全爲聵，攀龍即是聾。雖然三箇耳，其奈不成聰。
句 郭忠恕
爲逢末劫歸依佛，不就新恩敘理官。
龍子祠農人享神 王士元
晉州之西，山曰藐姑，有泉源源流不潴。疏爲八道溝與渠，坐令瘠土成膏腴。多黍多稌多麻蔬，沄沄萬畝碁局如。田家終歲惟勤劬，雖有乾旱無憂虞。割牲釃酒父老趨，坎坎擊鼓吹笙竽。報答龍神醉飽餘，宛若澤國江鄉居。晉州之東民豈迂，耕種自亦爲農夫。年年汲井井欲枯，赤日炙背田不濡。父子筋力疲轆轤，肩頳汗浹良區區。老我見此空嗟吁。誰把勞逸分兩途，凶年且爲寬賦租。
贈英公大師 鄭起
玉殿承恩四十年，水雲心已悟南禪。李斯篆字功何妙，賈島詩章學太玄。筇在幾嗟無虎鬭，鉢腥長笑有龍眠。聞今未老休慵墮，剩把書蹤石上鎸。
寄題明月禪院二首  其一 釋贊寧
參差峰岫晝雲昏，入望交蘿濁浪奔。震澤湧山來北岸，華陽連洞到東門。日生樹掛紅霞脚，風起波摇白石根。聞有上方僧住處，橘花林下採蘭蓀。
寄題明月禪院二首  其二 釋贊寧
積翠湖心迤邐長，洞臺蕭寺兩交光。鳥行黑點波濤白，楓葉紅連橘柚黄。人我絕時隈樹石，是非來處接帆檣。如何遂得追遊性，擺却營營不急忙。
夜吟 釋贊寧
獨坐閒吟野思清，秋庭蕭索暮烟輕。孤燈欲灺月未上，萬籟寂然蛩一聲。
居天柱山 釋贊寧
四野豁家庭，柴門夜不扃。水邊成半偈，月下了殘經。雖逐諸塵轉，終歸一念醒。未知斯旨者，萬役盡勞形。
秋日寄人 釋贊寧
白鳥行從山嘴沒，青鷗羣向水湄分。松齋獨坐誰爲侶，數片斜飛檻外雲。
括浙江潮候 釋贊寧
午未未未申，申卯卯辰辰。巳巳巳午午，朔望一般輪。
落花 釋贊寧
蝶醉蜂狂香正濃，晚來階下墜衰紅。開時費盡陽和力，落處難禁一陣風。
悟空塔 釋贊寧
浮圖蕭瑟入虛空，一聚全身罔像中。傳馬祖心開佛印，識龍潛主示神通。毫光委墜江樓月，道氣馨香海岸風。此地化緣才始盡，更於何處動魔宮。
句  其一 釋贊寧
山黛淺深春氣力，浪花開合水工夫。
句  其二 釋贊寧
草濃春逕狹，樹密晚窗陰。
句  其三 釋贊寧
登樓千里月，欹枕一聲蟬。
句  其四 釋贊寧
要路花爭發，閒門草易荒。
句  其五 釋贊寧
與閑爲活計。
句  其六 釋贊寧
何用密防姦。
答贊寧 天目僧
中人事違，天眼中修定。我本無根株，只將筍爲命。
偈 釋可勳
秋江烟島晴，鷗鷺行行立。不念觀世音，爭知普門入。
句 釋可勳
天曉不干鐘鼓事，月明豈爲夜行人。
詩一首 許堅
祗應天上路，不爲下方開。道既學不得，仙從何處來。
題簡寂觀 許堅
嘗恨真風千載隠，洞天還得恣遊遨。松楸古跡一壇靜，鸞鶴不來青漢高。茅氏井寒丹亦化，玄宗碑斷夢曾勞。分明有箇長生路，不向紅塵白二毛。
宿溧陽靈泉精舍僧以白字韻請留詩 許堅
近枕吳溪與越峰，前朝恩錫靈泉額。竹林晴見雁塔高，石室增棲幾禪伯。荒碑字沒秋苔深，古池香泛荷花白。客有經年別故林，落日啼猿情脈脈。
上徐舍人鉉 許堅
幾宵烟日鎖樓臺，欲寄侯門薦禰才。滿面塵埃人不識，謾隨流水出山來。
戢兵山 許堅
石鼓高懸藴大音，白雲峰頂始鋪金。能來斯地鼓斯鼓，盡達曹溪聖祖心。
題幽棲觀 許堅
仙翁上昇去，丹井寄晴壑。山色接天台，湖光照寥廓。玉洞絕無人，老檜猶棲鶴。我欲掣青蛇，他時沖碧落。
登游齊山 許堅
星使南馳入楚重，此山偏得駐行蹤。落花滿地月華冷，寂寞舊山三四峰。
題扇 許堅
哦吟但寫胸中妙，飲酒能忘身後名。但願長閒有詩酒，一溪風月共清明。
題義門胡氏華林書院 許堅
盡說靈蹤妨畫圖，幽奇高尚義羣居。山林總是神仙隠，禮樂爰修周孔書。解駕十年惟壯士，擔簦千里結名廬。功成霄漢非常事，對此那堪不我欺。
句 許堅
卧久就慵伸雪項，少遲猶未整霜衣。
句 文德嵩
九品朝中無勢援，五層山下有耕桑。
題所居 黄子稜
青衫木笏尚初官，未老金魚是等閑。世上幾多名將相，門前誰有此溪山。市樓晚日紅高下，客艇春波綠往還。人過小橋頻指點，全家都在畫圖間。
答僧慧文  其一 釋曉榮
般若大神珠，分形萬億軀。塵塵彰妙體，剎剎盡毗盧。
答僧慧文  其二 釋曉榮
一念周沙界，日用萬般通。湛然常寂滅，常展自家風。
留鶴贈廖融 潘若沖
峭格數年同野興，一官才罷共船歸。稻粱少飼教長瘦，羽翼無傷任遠飛。側耳聽吟侵靜燭，銜花作舞带斜暉。朝天萬里不將去，留伴高人向釣磯。
寄南嶽廖融 潘若沖
曾經別墅住行蹤，春浪和烟撼釣筒。共步幽亭連石蘚，寄眠靜榻带松風。秋來頻夢嶽雲白，別後應添鶴頂紅。又泛汴舟隨汴水，不堪南望思忡忡。
聞融與鶴相繼而亡感賦絕句 潘若沖
南嶽僧來共歎吁，風亭月榭已荒蕪。先生去世未十日，留伴高吟鶴亦徂。
哭廖融 潘若沖
天喪我良知，無言雙淚垂。惟求相見夢，永絕寄來詩。應有異人吊，從茲雅道衰。春風古原上，新塚草離離。
贈王正己 潘若沖
兩捧歌詩寄，公餘即展開。無時惟北望，何日逐南來。夢裏得芳草，笛中聞落梅。終朝一携手，江上有樓臺。
北海題渚宮 竇儼
紀南南望水城寬，水色天光混一般。大抵江鄉足詩景，詠吟如把畫圖看。
偈答百丈僧 釋道常
不要三乘要祖宗，三乘不要與君同。君今欲會通宗旨，後夜猿啼在亂峰。
宿廖融山齋 楊徽之
清和春尚在，歡醉日何長。谷鳥隨柯轉，庭花奪酒香。初晴巖翠滴，嚮晚樹陰凉。別有堪吟處，相留宿草堂。
峨眉 楊徽之
嘉州山水地，二蜀最爲美。翠嶺疊峨眉，長瀾湧錦水。
翠光亭 楊徽之
釣舟浮淺瀨，岡舍晚重林。雲放千峰出，花藏一徑深。
嘉州作 楊徽之
俗遇臘辰持藥獻，吏逢衙日隔花參。耆宿因來問封部，竹籬西畔是雲南。
禁林讌會之什 楊徽之
星移歲律應青陽，得奉羣英集玉堂。龍鳳雙飛觀御札，雲霞五色詠天章。禁林漸覺清風暖，仙界元知白日長。詔出紫泥封去潤，朝迴蓮燭賜來香。二篇稱奬恩尤重，萬國傳聞道更光。何幸微才逢盛事，願因史冊紀餘芳。
漢陽晚泊 楊徽之
傍橋吟望漢陽城，山徧樓臺徹上層。犬吠竹籬沽酒客，鶴隨苔岸洗衣僧。疏鐘未徹聞寒漏，斜月初沈見遠燈。夜靜鄰船問行計，曉帆相與向巴陵。
寒食寄鄭起侍郎 楊徽之
清明時節出郊原，寂寂山城柳映門。水隔淡烟脩竹寺，路經疏雨落花村。天寒酒薄難成醉，地迥樓高易斷魂。回首故山千里外，別離心緒向誰言。
贈譚先生 楊徽之
古觀重重遶翠微，杉松深處掩雙扉。雲生萬壑投龍去，海隔三山放鶴歸。花洞宴遊春日永，石壇朝禮曙星稀。每聽高論長生理，擬向塵中便拂衣。
送夢英大師 楊徽之
獨携瓶錫欲春殘，深入終南路屈盤。萬象幽玄吟裏見，一心圓寂定中觀。翠微寺在杉松老，紫閣峰高水石寒。莫憑危欄臨北望，滿城烟草是長安。
句  其一 楊徽之
戍樓烟自直，戰地雨長腥。
句  其二 楊徽之
偶題巖石雲生筆，閑遶庭松露濕衣。
句  其三 楊徽之
新霜染楓葉，皓月借蘆花。
句  其四 楊徽之
廢宅寒塘水，荒墳宿草烟。
句  其五 楊徽之
青帝已教春不老，素娥何惜月長圓。
句  其六 楊徽之
浮花水入瞿塘峽，带雨雲歸越嶲州。
句  其七 楊徽之
春歸萬年樹，月滿九重城。
句  其八 楊徽之
開盡菊花秋色老，落殘桐葉雨聲寒。
句  其九 楊徽之
少年牢落今何幸，叨遇君王問姓名。
句  其一○ 楊徽之
杳杳烟蕪何處盡，摇摇風柳不勝垂。
句  其一一 楊徽之
江流嶓冢雨，路入漢家山。
句  其一二 楊徽之
山雲收雨半川晴。
句  其一三 楊徽之
少孤心易感。
謝進士張翼投詩兩軸 王溥
清河詩客本賢良，惠我新吟六十章。格調宛同羅給事，功夫深似賈司倉。登山始覺天高廣，到海方知浪渺茫。好去蟾宮是歸路，明年應折桂枝香。
寄鄧洵美 王溥
衡陽歸雁別重湖，銜到同人一紙書。忽見姓名雙淚落，不知消息十年餘。彩衣我已登黄閣，白社君猶葺舊居。南望荆門千里外，暮雲重疊滿晴虛。
詩一首 王溥
揮毫文戰偶搴旗，待詔金華亦偶爲。白社遽當宗伯選，赤心旋遇聖人知。九霄得路榮雖極，三接承恩出每遲。職在臺司多少暇，親師不及舞雩時。
句  其一 王溥
兩制職官三十客，自憐榮耀老萊衣。
句  其二 王溥
又向靈臺飲福杯。
偈 釋智勤
今年五十五，脚未蹋寸土。山河是眼睛，大海是我肚。
答僧 釋遇安
欲識曹溪旨，雲飛前面山。分明真實箇，不用別追攀。
偈 釋海印
道本無爲，法非延促。一念萬年，千古在目。月白風恬，山青水綠。法法現前，頭頭具足。祖意教意，非直非曲。要識廬陵米價，會取山前麥熟。
雪中駕幸敝廬恭紀 趙普
貞元重數莢，滕六劇霏花。漠漠初濡砌，皚皚欲聚沙。閭閻銀作界，宮闕玉爲家。調鼎慚鹽撒，霑溫覺絮加。瑞凝三殿瓦，欣動五雲車。冰柱撐茅屋，瓊枝擁翠華。微行停蹕警，冷漏靜街譁。具野曾無隗，磻溪豈問牙。公然門駐輦，那信室盤蝸。積素堪麟畫，飛黄想兔罝。一庭看曳練，十道趣宣麻。戎索籌先後，雄才辨等差。神威殷地軸，御指落天花。表賀甘朝穩，裴功敢夜誇。雪山行獻琯，早晚到星槎。
贈道士吳崇岳 周渭
楮爲冠子布爲裳，吞得丹霞壽最長。混俗性靈常樂道，出塵風格早休糧。枕中經妙誰傳與，肘後方新自寫將。百尺松梢幾飛步，鶴棲枝上禮虛皇。
疊秀山 周渭
平生賦性愛觀瀾，今日登臨疊秀山。天錫卦爻分象外，地將圭笏出人間。昭州水遶孤城小，五嶺山高衆垤難。極目紫宸何處是，碧雲深處珮珊珊。
遊兼山 周渭
插空峭壁白雲迷，獨上高巔萬象低。一路接天連楚界，兩峰拔地鎮南夷。泉飛石澗遊魂冷，風捲松濤匹馬嘶。踏破層崖心未折，鳳凰山後鷓鴣啼。
重門曲 周濆
憔悴榮華怯對春，寂寥宮殿鎖閒門。此身却羨宮中樹，不失芳時雨露恩。
山下水 周濆
背雲衝石出深山，淺碧泠泠一带寒。不獨有聲流出此，會歸滄海助波瀾。
廢宅 周濆
牢落畫堂空鎖塵，荒凉庭樹暗消春。豪家莫笑此中事，曾見此中人笑人。
以蜀箋寄弟洎 韓溥
十樣蠻牋出益州，寄來新自浣溪頭。老兄得此全無用，助爾添修五鳳樓。
奉揚英公大師詩匠 韓溥
悟解真空始壯年，兩朝供奉近爐烟。故鄉夢斷三湘遠，應制詩高四海傳。晴望野雲生紫閣，夜吟蘭燭滴花牋。應愁內殿徵書至，恐向東林負昔緣。
句 陶彝
生凉好喚雞蘇佛，回味宜稱橄欖仙。
南陽酇詩 王祜
置酒向南宮，分明將將雄。指蹤爲第一，大國賞元戎。似續惟人傑，危忘盡狗功。賢哉垂儉德，千古仰清風。
贈率子連  其一 王祜
下瞰虛空臨絕澗，上排烟霧倚山顛。四邊險絕無猿鳥，獨卧深雲三十年。
贈率子連  其二 王祜
古星當崖映日間，年年常伴白雲閑。糇糧丹火何從出，四面無人見下山。
贈率子連  其三 王祜
心意逍遥物莫知，山中山下識人稀。想君絕慮離塵土，不是王喬即令威。
句  其一 王祜
花片已隨山下水，雲層虛鎖河中春。
句  其二 王祜
詩狂直欲吞雲霧，酒渴何妨吸洞庭。
祜公榮歸 趙存佐
任重功餘屢乞辭，犯顔曾不避天威。朝回一體奎章下，携得天香滿袖歸。
內宴奉詔作 曹翰
三十年前學六韜，英名常得預時髦。曾因國難披金甲，不爲家貧賣寶刀。臂健尚嫌弓力軟，眼明猶識陣雲高。庭前昨夜秋風起，羞睹盤花舊戰袍。
贈緣德 曹翰
二十年來訪道人，奔波寒暑備艱辛。誰知此日圓通會，便是今生出世因。爐里有丹欣得遇，法中無語幸相親。如何至訣容傳受，免向迷途强問津。
將卒示嗣子藴仁 釋遇安
不是嶺頭携得事，豈從雞足付將來。自古聖賢皆若此，非吾今日爲君裁。
呈韶國師偈 釋遇安
推真真無物，窮妄妄無形。返觀真與妄，真妄亦虛名。
鷺鷥 曹衍
波瀾靜處立身孤，氄雪攢霜腹轉虛。盡日灘頭延頸望，能銷大海幾多魚。
貧女 曹衍
自恨無媒出嫁遲，老來方始遇佳期。滿頭白髮爲新婦，笑殺豪家年少兒。
和李昉 鄧洵美
詞場幾度讓長鞭，又向清朝賀九遷。品秩雖然殊此日，歲寒終不改當年。馳名早已超三院，侍直仍忻步八磚。今日相逢番自愧，閑吟對酒倍潸然。
句  其一 胡君防
避世一處士，傳家三詔書。
句  其二 胡君防
桄榔雨醉江城夜，橄欖風吟野驛秋。
句  其三 胡君防
樓臺舊地牛羊滿，宮殿遺基禾黍平。
句  其四 胡君防
島日斜明僧寺閣，汀雲低影客船窗。
句  其五 胡君防
水邊閑詠處，雲島月斜明。
小園獨坐偶賦所懷寄秘閣侍郎 李昉
烟光澹澹思悠悠，朝退還家懶出遊。靜坐最憐紅日永，新晴更助小園幽。砌苔點點青錢小，窗竹森森綠玉稠。賓友不來春又晚，眼看辜負一年休。
偶述所懷寄秘閣侍郎 李昉
何事情懷鬰不開，爲思蓬閣謫仙才。通宵空有夢魂去，隔月更無篇詠來。夜室已聞啼蟋蟀，秋庭惟見長莓苔。清晨懶把菱花照，兩鬢如絲堪自咍。
偶書口號寄秘閣侍郎 李昉
朝退歸來只在家，詩書滿架是生涯。吟成拙句何人和，按得新聲沒處誇。夜景最憐蟾影潔，秋空時見雁行斜。望君偷暇來相訪，猶有東籬殘菊花。
獨賞牡丹因而成詠 李昉
遶東叢了遶西叢，爲愛叢叢紫閒紅。怨望乍疑啼曉霧，妖饒渾欲殢春風。香苞半綻丹砂吐，細朵齊開烈焰烘。病老情懷慢相對，滿欄應笑白頭翁。
依韻和殘春有感  其一 李昉
暮春三月思依依，又到年年惜別時。暖逼流鶑藏密樹，香迷舞蝶戀空枝。海棠殘艷紅鋪地，蜀柳長條翠拂池。便是林亭微暑至，葛衣重喜趁凉披。
依韻和殘春有感  其二 李昉
夜來微雨曉來風，春色都歸悵望中。楊柳带烟嚬細綠，牡丹和露泣殘紅。嬌鶑遶樹聲初老，野草連門路近通。韶景欲留留不住，西園悶殺雪髯翁。
和喜雨 李昉
溟濛烟景似江臯，靜賞何須郭外遨。點點暗滋花氣色，祁祁盡作麥脂膏。洗開玳瑁湘妃竹，裛損烟脂阿母桃。昨日君王倚欄看，東風吹濕赭黄袍。
依韻奉和見貽之什且以答來章而歌盛美也 李昉
逢丘深靜養疏慵，角枕斜欹數過鴻。萬事不關思想內，一心長在詠歌中。昂藏鶴貌無凡態，冷淡琴聲有古風。共說聖君偏注意，朝昏須作黑頭公。
攀和嘉篇 李昉
小亭愁坐對殘陽，梧葉翻階片片黄。老去只添新悵望，病餘無復舊歡狂。四時奔速都如電，兩鬢凋疏總作霜。看取衰容今若此，有何情緒聽宮商。
聞館中宣賜賞雪賦詩之會書五十六字呈秘閣侍郎 李昉
聖主憐才古所稀，轉知吾道有光輝。特宣秘府羣仙會，教看遥空六出飛。痛飲不容停盞斝，冥搜各要鬭珠璣。仍聞中使傳中旨，須盡歡娛酩酊歸。
宿雨初晴春風頓至小園獨步方多索寞之懷嘉句忽來驟引吟哦之興仰攀高韻少達鄙誠 李昉
融融和氣滿亭臺，寂絕無人訪我來。忽喜貳卿篇詠至，如聞三島信音迴。偷閑旋要償詩債，減俸惟將買樹栽。春旦兩壺宣賜酒，一壺留著待君開。
老病相攻偶成長句寄秘閣侍郎 李昉
衰病增加我斗諳，頭風目眩一般般。縱逢盃酒都無味，任聽笙歌亦寡歡。朝退便思親枕簟，客來多倦著衣冠。行行漸近懸車歲，轉恐君恩報答難。
寄秘閣侍郎 李昉
楮冠仍用竹爲簪，隨分林亭自稱心。病裏亦難全斷酒，老來無柰更躭吟。閑行策杖青苔逕，靜坐移床綠樹陰。時有新詩寄何處，蓬丘仙客是知音。
輒歌盛美寄秘閣侍郎 李昉
滿朝清望更誰如，才略文章盡有餘。避寵怕聞調鼎鼐，愛閑專喜掌圖書。歌詩唱和心偏樂，勢利奔趨跡自疏。恰與宗兄性相近，好來城外卜鄰居。
更依前韻上獻惡詩搜吟雖罄於短才歌詠寧窮於盛美 李昉
茂陵詞客馬相如，貯蓄胸中萬卷餘。閑坐小齋惟看畫，旋分清俸只抄書。檻花灼灼韶光盛，庭竹森森翠影疏。晨入蓬山暮歸去，到歸多是閉門居。
昉著灸數朝廢吟累日繼披佳什莫匪正聲亦貢七章補爲十首學顰之誚誠所甘心  其一 李昉
心情休問近何如，冉冉浮生六十餘。抱病久無歡笑興，信緣慵答往還書。容顔也道隨年改，牙齒誰教斗頓疏。何處此身堪養老，萬安山下有村居。
昉著灸數朝廢吟累日繼披佳什莫匪正聲亦貢七章補爲十首學顰之誚誠所甘心  其二 李昉
行年已老擬何如，手植園林十畝餘。婢僕盡能修藥餌，兒孫親教讀經書。趨時徇俗誠爲拙，守道安身未必疏。惟望多情蓬島客，偷閑時訪野人居。
昉著灸數朝廢吟累日繼披佳什莫匪正聲亦貢七章補爲十首學顰之誚誠所甘心  其三 李昉
交朋相問興何如，不願家財有羨餘。一卷佛經心諳誦，七篇真誥手親書。榮名厚祿都來足，酒興詩情積漸疏。多謝營巢舊時燕，又依時節到貧居。
昉著灸數朝廢吟累日繼披佳什莫匪正聲亦貢七章補爲十首學顰之誚誠所甘心  其四 李昉
歷官從宦復何如，冒寵叨榮最有餘。五載濫批黄紙勑，半生曾典紫泥書。安民濟物才無取，報國酬恩志未疏。聖主憂邊心正切，若爲端坐自安居。
昉著灸數朝廢吟累日繼披佳什莫匪正聲亦貢七章補爲十首學顰之誚誠所甘心  其五 李昉
平生榮遇更誰如，竊位妨賢四紀餘。昔冠北門諸學士，今先南省六尚書。演綸豈有文章稱，調鼎仍慚績效疏。弭役銷兵恨無策，退朝長是閉門居。
昉著灸數朝廢吟累日繼披佳什莫匪正聲亦貢七章補爲十首學顰之誚誠所甘心  其六 李昉
息念忘懷心晏如，隨宜生計不求餘。汲泉自溉新栽竹，借本重添舊欠書。唯仰酒盃相慰暖，敢嗟容鬢漸凋疏。澄波橋北多嫌遠，少有交朋到我居。
昉著灸數朝廢吟累日繼披佳什莫匪正聲亦貢七章補爲十首學顰之誚誠所甘心  其七 李昉
清靜僧家亦未如，綠葵紅稻飽餐餘。逢人不喜談時事，養性惟便讀道書。來往自行三逕熟，過從每共四鄰疏。洛安郡裏東城下，一簇芳林是我居。
將就十章更獻三首詞雖愈拙誠即可矜或歌執事之風猷或導鄙人之情志願寬捷給稍賜披尋  其一 李昉
曾逢禪客話真如，福逐緣生信有餘。謝傅兒孫皆幹蠱，鄭家姬妾盡知書。穩辭高位身心泰，中立明庭勢利疏。只恐欲閑閑不得，絳騶重引入宸居。
將就十章更獻三首詞雖愈拙誠即可矜或歌執事之風猷或導鄙人之情志願寬捷給稍賜披尋  其二 李昉
流年流矢亦爭如，不覺春秋四十餘。鳳闕有恩殊未報，麟臺無德豈堪書。眼前僥倖將何稱，身外貪求本自疏。唯擬從今作閑計，白雲深處買山居。
將就十章更獻三首詞雖愈拙誠即可矜或歌執事之風猷或導鄙人之情志願寬捷給稍賜披尋  其三 李昉
野性從來只澹如，奉身求足不求餘。清風明月三間屋，赤軸黄籤一架書。午睡愛茶魚眼細，春餐費笋錦皮疏。比慚多病仍多告，猶擬分司洛下居。
對雨閑吟呈吏部侍郎 李昉
羃羃濃雲勢未收，森森凉氣忽如秋。密籠芳樹飄何急，高卷疏簾看不休。咫尺莫聞人對語，逡巡已見水平流。此時遥憶諸君子，堪命棋枰與酒甌。
自思忝幸因動詠吟 李昉
如蓬短髮不勝簪，筋力衰羸分所甘。清職美官皆徧歷，物情時態盡深諳。乘軒服冕身可用，嘯月吟風意尚躭。安得故人頻會面，一罇相對共醺酣。
暑雨初晴炎風稱解更逢連假甚適閑情竹軒正恣於高眠蓬閣忽貽於佳句一篇一詠雖許於唱酬載笑載言頗疏於陪接不蒙顧我深所慊懷敢次來章用伸微抱 李昉
一朝纔退掩衡門，如此爭能答聖恩。病質尚慚紆組綬，閑心惟擬泥琴樽。行雖策杖身無力，卧亦看書眼漸昏。蓬閣神仙轉疏我，近來曾不訪西園。
伏蒙侍郎見示蓬閣多餘暇詩十首調高情逸無以詠歌篇篇實爲絕倫一一尤難次韻强率鄙思別奉五章却以秘閣清虛地爲首句所謂效西子之顰也惟工拙之不同豈天壤之相接莞爾而笑其敢逃乎  其一 李昉
秘閣清虛地，深居好養賢。不聞塵外事，如在洞中天。日轉遲遲影，爐焚裊裊烟。應同白少傅，時復枕書眠。
伏蒙侍郎見示蓬閣多餘暇詩十首調高情逸無以詠歌篇篇實爲絕倫一一尤難次韻强率鄙思別奉五章却以秘閣清虛地爲首句所謂效西子之顰也惟工拙之不同豈天壤之相接莞爾而笑其敢逃乎  其二 李昉
秘閣清虛地，仙材稱此居。心輕萬鍾錄，性樂百王書。枕上漏聲近，窗前竹影疏。遲來稀見面，高興復何如。
伏蒙侍郎見示蓬閣多餘暇詩十首調高情逸無以詠歌篇篇實爲絕倫一一尤難次韻强率鄙思別奉五章却以秘閣清虛地爲首句所謂效西子之顰也惟工拙之不同豈天壤之相接莞爾而笑其敢逃乎  其三 李昉
秘閣清虛地，更無閑客過。身雖紆組綬，心若住烟蘿。架上羣書滿，階前敗葉多。知君自得意，其奈萬靈何。
伏蒙侍郎見示蓬閣多餘暇詩十首調高情逸無以詠歌篇篇實爲絕倫一一尤難次韻强率鄙思別奉五章却以秘閣清虛地爲首句所謂效西子之顰也惟工拙之不同豈天壤之相接莞爾而笑其敢逃乎  其四 李昉
秘閣清虛地，安然養道心。無人接高論，遇興恣閑吟。筆閣珊瑚架，冠欺玳瑁簪。蒼生待康濟，未用憶雲林。
伏蒙侍郎見示蓬閣多餘暇詩十首調高情逸無以詠歌篇篇實爲絕倫一一尤難次韻强率鄙思別奉五章却以秘閣清虛地爲首句所謂效西子之顰也惟工拙之不同豈天壤之相接莞爾而笑其敢逃乎  其五 李昉
秘閣清虛地，優賢最得宜。自持儒者行，徧受聖君知。道比朱弦直，心無暗室欺。宗兄雖暮齒，待看致雍熙。
侍郎吟思愈清逸才無敵唱彌高而和彌寡我已竭而彼轉盈欲罷不能蓋彰其餘刃知難而退甘豎於降旗五章强振於蕪音三鼓那成於勇氣暫希解甲少遂息肩庶重整其懦兵願別當其堅陣此時勝負期一决焉却以地僻塵埃少爲首希垂采覽  其一 李昉
地僻塵埃少，幽居一院清。自題花色號，暗記樹根莖。竹撼蕭疏影，松摇淅瀝聲。也知園圃少，隨分適閑情。
侍郎吟思愈清逸才無敵唱彌高而和彌寡我已竭而彼轉盈欲罷不能蓋彰其餘刃知難而退甘豎於降旗五章强振於蕪音三鼓那成於勇氣暫希解甲少遂息肩庶重整其懦兵願別當其堅陣此時勝負期一决焉却以地僻塵埃少爲首希垂采覽  其二 李昉
地僻塵埃少，豪家莫笑貧。林亭長在目，杖屨不離身。閱古書盈架，防譏粟滿囷。朝中及我者，能有幾何人。
侍郎吟思愈清逸才無敵唱彌高而和彌寡我已竭而彼轉盈欲罷不能蓋彰其餘刃知難而退甘豎於降旗五章强振於蕪音三鼓那成於勇氣暫希解甲少遂息肩庶重整其懦兵願別當其堅陣此時勝負期一决焉却以地僻塵埃少爲首希垂采覽  其三 李昉
地僻塵埃少，於身頗自安。望山秋閣迥，占月夜庭寬。四野霜纔殞，千林葉盡乾。凌晨入朝去，拂面曉風寒。
侍郎吟思愈清逸才無敵唱彌高而和彌寡我已竭而彼轉盈欲罷不能蓋彰其餘刃知難而退甘豎於降旗五章强振於蕪音三鼓那成於勇氣暫希解甲少遂息肩庶重整其懦兵願別當其堅陣此時勝負期一决焉却以地僻塵埃少爲首希垂采覽  其四 李昉
地僻塵埃少，閑門掩綠苔。長因五字至，暫得兩眉開。信步尋三逕，祛寒飲一盃。何曾問家計，散誕自堪咍。
侍郎吟思愈清逸才無敵唱彌高而和彌寡我已竭而彼轉盈欲罷不能蓋彰其餘刃知難而退甘豎於降旗五章强振於蕪音三鼓那成於勇氣暫希解甲少遂息肩庶重整其懦兵願別當其堅陣此時勝負期一决焉却以地僻塵埃少爲首希垂采覽  其五 李昉
地僻塵埃少，家貧顯靜南。門前多野景，牆外是精藍。美食身非稼，豐衣婦不蠶。因思寒餧者，飽暖自須慚。
又捧新詩見褒陋止睹五章之綺麗如九奏之凄清其末章末句云誰比天人福皆從積善招天人之比固不敢當積善之徵其來有自味嘉言之若是省薄德以何勝仰謝良知謹次來韻以老去心何用爲首希垂采覽  其一 李昉
老去心何用，題詩滿粉牆。空庭夜待月，靜室晝焚香。策杖閑尋水，移床卧向陽。自憐衰病者，雅稱住閑坊。
又捧新詩見褒陋止睹五章之綺麗如九奏之凄清其末章末句云誰比天人福皆從積善招天人之比固不敢當積善之徵其來有自味嘉言之若是省薄德以何勝仰謝良知謹次來韻以老去心何用爲首希垂采覽  其二 李昉
老去心何用，幽居似故林。移花初得地，種柳已成陰。減食餧饑犬，汲泉防渴禽。除營閑事外，兀兀任浮沈。
又捧新詩見褒陋止睹五章之綺麗如九奏之凄清其末章末句云誰比天人福皆從積善招天人之比固不敢當積善之徵其來有自味嘉言之若是省薄德以何勝仰謝良知謹次來韻以老去心何用爲首希垂采覽  其三 李昉
老去心何用，虛窗夏景凉。麥光鋪作簟，雪粉煮爲漿。竹徑時教掃，蔬畦不使荒。子孫何所遺，經史在南堂。
又捧新詩見褒陋止睹五章之綺麗如九奏之凄清其末章末句云誰比天人福皆從積善招天人之比固不敢當積善之徵其來有自味嘉言之若是省薄德以何勝仰謝良知謹次來韻以老去心何用爲首希垂采覽  其四 李昉
老去心何用，閑吟月正中。細香紅菡萏，疏影碧梧桐。鶴立莓苔逕，犬眠蘭菊叢。吾宗不我顧，幽興與誰同。
又捧新詩見褒陋止睹五章之綺麗如九奏之凄清其末章末句云誰比天人福皆從積善招天人之比固不敢當積善之徵其來有自味嘉言之若是省薄德以何勝仰謝良知謹次來韻以老去心何用爲首希垂采覽  其五 李昉
老去心何用，恬然守寂寥。有時思綠蟻，幾度換金貂。歲稔人情樂，天寒馬力驕。望君頻訪我，不必待書招。
依韻奉和千葉玫瑰之什 李昉
滿檻妖饒甚，皆因暖律催。好憑鶑說意，不假蝶爲媒。带露羞容歛，隨風笑臉迴。去年觀始種，今日見齊開。熠熠燈千炷，熒熒火一堆。濃香蓋天與，碎葉是誰裁。旋爲除芳草，惟愁落綠苔。最宜含細雨，肯使撲輕埃。易賦詩盈軸，難辭酒滿盃。汲泉頻灌溉，買土更封培。銷得邀賓賞，堪教選地栽。醉吟翻悵望，行遶重徘徊。謾對鮮妍色，慚無綺麗才。自憐垂白叟，扶病看花來。
寶相花送上秘閣侍郎并獻惡詩一首 李昉
寶相爲嘉號，移根自蜀都。遠來還可重，他處更應無。嫩葉細裁綠，芳英勻抹朱。風流別花客，知道此花殊。
自過節辰又逢連假既閉關而不出但欹枕以閑眠交朋頓少見過盃酒又難獨飲若無吟詠何適性情一唱一酬亦足以解端憂而散滯思也吾弟則調高思逸誠爲百勝之師劣兄則年老氣羸甘取數奔之誚恭依來韻更次五章以自喜身無事爲首  其一 李昉
自喜身無事，閑吟適性情。欲依芳樹歇，更傍小欄行。地僻疏還往，年高倦送迎。臨軒瞑目坐，神思當時清。
自過節辰又逢連假既閉關而不出但欹枕以閑眠交朋頓少見過盃酒又難獨飲若無吟詠何適性情一唱一酬亦足以解端憂而散滯思也吾弟則調高思逸誠爲百勝之師劣兄則年老氣羸甘取數奔之誚恭依來韻更次五章以自喜身無事爲首  其二 李昉
自喜身無事，因行過寺牆。閑題僧舍壁，靜爇佛家香。竹戶蜘蛛掛，莎階蟋蟀藏。唱酬聊取樂，不覺又盈箱。
自過節辰又逢連假既閉關而不出但欹枕以閑眠交朋頓少見過盃酒又難獨飲若無吟詠何適性情一唱一酬亦足以解端憂而散滯思也吾弟則調高思逸誠爲百勝之師劣兄則年老氣羸甘取數奔之誚恭依來韻更次五章以自喜身無事爲首  其三 李昉
自喜身無事，論才拙復疏。五年陪稷禼，二紀接嚴徐。本是漁樵客，終慚鄒魯儒。溫衣飽食外，何必待盈餘。
自過節辰又逢連假既閉關而不出但欹枕以閑眠交朋頓少見過盃酒又難獨飲若無吟詠何適性情一唱一酬亦足以解端憂而散滯思也吾弟則調高思逸誠爲百勝之師劣兄則年老氣羸甘取數奔之誚恭依來韻更次五章以自喜身無事爲首  其四 李昉
自喜身無事，門庭草色連。前軒滿床月，後院一林烟。策杖困還歇，枕書慵更眠。稱家隨分過，何用苦忙然。
自過節辰又逢連假既閉關而不出但欹枕以閑眠交朋頓少見過盃酒又難獨飲若無吟詠何適性情一唱一酬亦足以解端憂而散滯思也吾弟則調高思逸誠爲百勝之師劣兄則年老氣羸甘取數奔之誚恭依來韻更次五章以自喜身無事爲首  其五 李昉
自喜身無事，乘春但種花。時時遊野墅，往往宿僧家。入竹新尋笋，燃鐺旋煮茶。趨朝十里路，來往不嫌賒。
對海紅花懷吏部侍郎 李昉
爛熳海紅花，花中信殊異。萬朵壓欄干，一堆紅錦被。顔色燒人眼，馨香撲人鼻。宜哉富豪家，長近歌鍾地。對花花不語，憶君君不至。盡日惜穠芳，情懷有如醉。
修竹百竿纔欣種植佳篇五首旋辱詠歌若無還答之言是闕唱酬之禮恭依來韻以導鄙懷調下才卑豈逃嗤誚  其一 李昉
謾栽花卉滿朱欄，爭似疏篁種百竿。長愛枕前聞淅瀝，乍欣窗外見檀欒。春來莫重和烟翠，歲晚應須带雪看。我得此君添一友，時時相對列盃盤。
修竹百竿纔欣種植佳篇五首旋辱詠歌若無還答之言是闕唱酬之禮恭依來韻以導鄙懷調下才卑豈逃嗤誚  其二 李昉
北軒留得無多地，不種閑花種此君。寒檜老松堪接影，綠楊紅杏莫同羣。要添迂叟窗前景，特就山僧院裏分。更侍明年新笋出，亭亭必見勢凌雲。
修竹百竿纔欣種植佳篇五首旋辱詠歌若無還答之言是闕唱酬之禮恭依來韻以導鄙懷調下才卑豈逃嗤誚  其三 李昉
久聞山僧寄書覓，今來□下白雲邊。不教凡草生叢畔，長喜清陰在眼前。忍把翠筠裁作簟，爭將迸笋截爲鞭。行吟坐對情無盡，只欠潺潺一道泉。
修竹百竿纔欣種植佳篇五首旋辱詠歌若無還答之言是闕唱酬之禮恭依來韻以導鄙懷調下才卑豈逃嗤誚  其四 李昉
青青鬰鬰影疏疏，碧嶂移根到我居。爲愛綠陰時遣掃，恐傷新笋不教鋤。勾牽好鳥啼幽檻，摇擺清風上碧虛。栽得此君知有幸，入他仙客詠吟餘。
修竹百竿纔欣種植佳篇五首旋辱詠歌若無還答之言是闕唱酬之禮恭依來韻以導鄙懷調下才卑豈逃嗤誚  其五 李昉
移得修篁带嫩苔，欲教相夾小桃開。何須一一依行種，但要疏疏滿檻栽。枝上掛衣閑就枕，影中鋪簟好持盃。蓬丘仙客偏憐爾，應爲幽叢數數來。
齒疾未平灸瘡正作新詩又至奇韻難當暗忍呻吟强思酬和別披小簡蓋念短才更竭病懷甘輸降款  其一 李昉
蒼翠一叢湘岸色，問僧求得不嫌多。重移砌畔新栽石，旋斸庭中舊種莎。誘引吟情終不盡，裝添野景更無過。明年新笋成林後，裊裊長竿拂樹柯。
齒疾未平灸瘡正作新詩又至奇韻難當暗忍呻吟强思酬和別披小簡蓋念短才更竭病懷甘輸降款  其二 李昉
春早移來漸漸芳，童兒盜笋最須防。清陰羃羃低籠檻，翠影森森半出牆。今對小窗殊不厭，長侵幽逕亦何妨。十篇嘉句形褒詠，多謝高才秘閣郎。
齒疾未平灸瘡正作新詩又至奇韻難當暗忍呻吟强思酬和別披小簡蓋念短才更竭病懷甘輸降款  其三 李昉
北就牆陰創小欄，小欄非窄亦非寬。何須渭水誇千畝，且對蕭齋種百竿。春笋屈盤穿砌出，夜枝交戛入窗寒。誰能携妓東山去，垂老區區學謝安。
齒疾未平灸瘡正作新詩又至奇韻難當暗忍呻吟强思酬和別披小簡蓋念短才更竭病懷甘輸降款  其四 李昉
等閑無客訪閑門，時訪閑門只有君。最喜舉觴吟綠篠，誰能騎馬詠紅裙。遮窗密影朝朝見，聒枕幽聲夜夜聞。更待明年漸滋盛，投林宿鳥定成羣。
齒疾未平灸瘡正作新詩又至奇韻難當暗忍呻吟强思酬和別披小簡蓋念短才更竭病懷甘輸降款  其五 李昉
一簇檀欒愛者多，朝昏賞翫意如何。北軒小檻方栽植，東觀新詩已詠歌。啼鳥戀枝長懶去，鄰僧爲爾數來過。叢邊若有東流水，堪看清陰照綠波。
數日來頓疏酬唱若無牽率寧度鬰蒸輒貢狂吟用驚晝寢 李昉
日照清空火欲燃，須將酬唱强相牽。若無嘯月吟風侶，爭度流金鑠石天。簾卷小亭終少到，簟鋪深室亦難眠。如何偷得清凉樂，除却冥心學坐禪。
更述荒蕪自詠閑適 李昉
滿架詩書滿炷香，琴碁爲樂是尋常。誠知老去唯宜靜，自笑閑中亦有忙。腰下轉嫌金印重，眉間漸長白毫長。手栽園樹皆成實，引著兒孫旋摘嘗。
和夏日直秘閣之什 李昉
靜卧蓬山養道情，百司繁冗盡堪輕。窗前竹撼森疏影，樹杪蟬吟斷續聲。閑蹋綠莎芒作履，旋烹芳茗石爲鐺。料君難戀神仙境，重築沙堤走馬行。
和暑夜偶作之什 李昉
新搆華居近禁城，旋栽松檜滿中庭。順風子細聞清漏，隔竹依稀見落星。萬乘異恩無路報，千年昌運此時丁。一軒明月誰爲伴，應共金昆醉復醒。
謝侍郎三弟朝蓋相過 李昉
喜得君來慰我心，清歡何假酒頻斟。共窺鶴跡行苔逕，同聽鶑聲坐柳陰。蝴蝶遶欄飛又歇，薔薇壓架淺兼深。相留不用忙忙去，直待林梢夕照沈。
侍郎見貽佳什愈見高懷因次來章輒歌盛美  其一 李昉
望高官重兩難儔，遇興裁詩許唱酬。鸞鳳羽翰歸碧落，神仙行止在丹丘。空庭引鶴閑臨水，遠樹驚蟬又報秋。唯說近來都不飲，夢魂無復醉鄉遊。
侍郎見貽佳什愈見高懷因次來章輒歌盛美  其二 李昉
一簇林亭景象幽，葛巾芒屨恣優游。未饒榮啟歌三樂，不學張衡詠四愁。二品位高猶是忝，九天恩重若爲酬。儒生所得誰如我，豈復咨嗟雪滿頭。
輒歌盛美獻秘閣侍郎 李昉
濟時才略本縱橫，翻向文章振大名。政事堂中辭重位，圖書閣下養閑情。高高節行將誰比，的的襟懷向我傾。吟得新詩只相寄，心看軒冕一銖輕。
牡丹盛開對之感歎寄秘閣侍郎 李昉
白公曾詠牡丹芳，一種鮮妍獨異常。眼底見伊真國色，鼻頭聞者是天香。朝含宿雨低垂淚，晚背殘陽暗斷腸。多病老翁爭奈向，寄詩遥問少年郎。
冬至後作呈秘閣侍郎 李昉
節辰纔過一陽生，草樹依依已有情。楊柳莫嫌凋舊葉，牡丹還喜動新萌。潜驚綠竹微添翠，暗覺幽禽漸變聲。從此日長天又暖，時時獨入小園行。
昉啟昉世雖積善身匪懷才川嶽粹靈固非稟受朝廷華顯靡不踐揚爰及孟冬適逢生日兒孫在列爭持獻壽之盃珠玉忽來又捧祝延之什老夫內省爲幸斯多輒述荒詞用繼高韻 李昉
九重天子搆明堂，凡木那堪作棟梁。生世固非賢者出，佐時空遇帝圖昌。略無聲望朝廷重，寧有功名史冊芳。羅列兒孫共爲壽，老年難訴滿金觴。
贈鄧洵美 李昉
憶昔詞場共著鞭，當時鶑谷喜同遷。關河契闊三千里，音信稀疏二十年。君遇已知依玉帳，我無才藻步花磚。時情人事堪惆悵，天外相逢一泫然。
吊鄧洵美 李昉
十年衣染帝鄉塵，蹤迹仍傳活計貧。高掇桂枝曾遂志，假拖藍綬至終身。侯門寂寞非知己，澤國悽惶似旅人。今已嚮公墳畔過，不勝懷抱暗酸辛。
贈賈黄中 李昉
七歲神童古所難，賈家門戶有衣冠。十人科第排頭上，五部經書誦舌端。見榜不知名字貴，登筵未識管弦歡。從今穩上青雲去，萬里誰能測羽翰。
寄孟賓于 李昉
幼携書劍別湘潭，金榜標名第十三。昔日聲塵喧洛下，近年詩價滿江南。長爲邑令情終屈，縱處曹郎志未甘。莫學馮唐便休去，明君晚事未爲慚。
御書飛白玉堂之署四字頒賜禁苑今懸挂已畢輒述惡詩一章用歌盛事 李昉
玉堂四字重千金，宸翰親揮賜禁林。地望轉從今日貴，君恩無似此時深。宴回上苑花初發，麻就中宵月未沈。衣惹御香拖瑞錦，筆宣皇澤灑春霖。院門不許閑人入，仙境寧教外事侵。我直承明踰二紀，臨川實動羨魚心。
新桐廬知縣員外端修節行富有才名九霄未展於奮飛百里暫勞於綏撫言之美任即動征橈敢賦惡詩用伸攀送 李昉
詞筆淩雲正後生，安貧守道住神京。昔年南國無虛譽，今日終朝有令名。楊柳岸邊揮袂去，木蘭舟裏載書行。琴堂莫作多時計，碧落方開萬里程。
贈襄陽妓 李昉
峴山亭畔紅妝女，小筆香牋善賦詩。顔貌共推傾國色，篇章皆是斷腸辭。便牽魂夢從今日，得見嬋娟在幾時。千里關河萬重意，夜深無睡暗尋思。
禁林春直 李昉
疏簾摇曳日輝輝，直閣深嚴半掩扉。一院有花春晝永，八方無事詔書稀。樹頭百囀鶑鶑語，梁上新來燕燕飛。豈合此身居此地，妨賢尸祿自知非。
仙客 李昉
胎化仙禽性本殊，何人携爾到京都。因加美號爲仙客，稱向閑庭伴野夫。警露秋聲雲外影，翹沙晴影月中孤。青田萬里終歸去，暫處鷄羣莫歎吁。
題岱宗無字碑 李昉
巨石來從十八盤，離宮複道滿千山。不因封禪窮民力，漢祖何緣便入關。
桐柏觀 李昉
子晉棲霞境，高高出世埃。直疑天上去，歸認下雲來。銀漢星辰近，金庭洞府開。遲明欲回首，更上降真臺。
退官詩 李昉
布裘藜杖鹿胎冠，散率身如不在官。晝枕靜欹無遠夢，秋窗閑坐有微寒。
泰陵忌辰 李昉
秘殿深嚴聖語溫，十年前是一乾坤。孤臣林壑殺生在，帝里金湯舊業存。舜殿南風難解慍，漢陵西望欲銷魂。年年此日無窮恨，風雨瀟瀟獨閉門。
永昌陵挽詞 李昉
丹青史筆敢虛張，功德巍然軼漢唐。奠玉五回朝上帝，御樓三度納降王。
題義門胡氏華林書院 李昉
孝義冠鄉閭，門多長者車。歲收千頃稻，家貯一樓書。待客開新酒，留僧煮嫩蔬。三公老且病，無暇訪山居。
祜公榮歸 李昉
南望鄉閭隔楚雲，歸心迢遞更紛紜。何因得共飛帆上，細看長江濯錦文。
句  其一 李昉
水光先見月，露氣早知秋。
句  其二 李昉
微臣自愧頭如雪，也向鈞天侍玉皇。
句  其三 李昉
傷禽再展凌雲翼，枯木重爲犯斗槎。
句  其四 李昉
三載經綸棲鳳閣，五年提筆直鰲宮。
存目  其一 李昉
詩題：原無題首句：微臣自愧頭如雪，也向鈞天侍玉皇。
存目  其二 李昉
詩題：贈正惠公端首句：憶昔僦居明德坊。
存目  其三 李昉
（劉瑛整理）。
送新知永州陳秘丞瞻赴任 朱昂
赴郡逢秋節，晨征思爽然。過橋猶見月，臨水忽聞蟬。野色藏溪樹，香風撼渚蓮。此行君得意，千里獨摇鞭。
涪州江心有巨石隠於深淵石傍刻二魚古記云魚出歲必大豐端拱元年十二月十有四日昂自瞿塘迴遵途於此知郡瑯琊王公□云石魚再出來歲復稔昂往而觀之果如所說因歌聖德輒成一章 朱昂
欲識豐年兆，揚鬐勢漸浮。只應同在藻，無復畏吞鉤。去水非居轍，爲祥勝躍舟。須知明聖代，涵泳杳難儔。
題義門胡氏華林書院 朱昂
數峰嵐翠朝昏見，一徑莓苔出入疏。宗炳不離廬嶽社，戴逵原在剡州居。籬邊舊種千竿竹，架上新添百帙書。弟侄一科雙折桂，不勞人問道何如。
詩三首  其一 釋遇賢
門前綠樹無啼鳥，庭下蒼苔有落花。聊與東君論箇事，十分春色屬誰家。
詩三首  其二 釋遇賢
心閒增道氣，忍事敵災屯。謹言終少禍，節儉勝求人。
詩三首  其三 釋遇賢
金斝又聞泛，玉山還報頹。莫教更漏促，趁取月明迴。
詩一首 釋遇賢
揚子江頭浪最深，行人到此盡沉吟。他時若向無波處，還似有波時用心。
寄張學士洎 伍喬
不知何處好消憂，公退携壺即上樓。職事久參侯伯幕，夢魂長遶帝王州。黄山嚮晚盈軒翠，黟水含春繞郡流。遥想玉堂多暇日，花時誰伴出城遊。
僻居酬友人 伍喬
僻居惟愛近林泉，幽徑閒園任蘚連。向竹掩扉隨鶴息，就溪安石學僧禪。古琴带月音聲正，山果經霜氣味全。多謝故交憐樸野，隔雲時復寄佳篇。
遊西禪 伍喬
遠岫當軒列翠光，高僧一衲萬緣忘。碧松影裏地長潤，白藉花中水亦香。雲自雨前生凈石，鶴于鐘後宿長廊。遊人戀此吟終日，盛暑樓臺早有凉。
僻居謝何明府見訪 伍喬
公退琴堂動逸懷，閒披烟靄訪微才。馬嘶窮巷蛙聲息，轍到衡門草色開。風引柳花當坐起，日將林影入庭來。滿齋塵土一床蘚，多謝從容水飯回。
冬日道中 伍喬
去去天涯無定期，瘦童羸馬共依依。暮烟江口客來絕，寒葉嶺頭人住稀。带雪野風吹旅思，入雲山火照行衣。釣臺吟閣滄洲在，應爲初心未得歸。
遊西山龍泉禪寺 伍喬
疊巘層峰坐可觀，枕門流水更潺湲。曉鐘聲徹洞溪遠，夏木影籠軒檻寒。幽徑乍尋衣屨潤，古堂頻宿夢魂安。因嗟城郭營營事，不得長遊空鬢殘。
宿灊山 伍喬
一入仙山萬慮寬，夜深寧厭倚虛欄。鶴和雲影宿高木，人带月光登古壇。芝朮露濃溪塢白，薜蘿風起殿廊寒。更陪羽客論真理，不覺初鐘叩曉殘。
寄史處士 伍喬
長羨閒居一水湄，吟情高古有誰知。石樓待月橫琴久，漁浦經風下釣遲。僻塢落花多掩徑，舊山殘燒幾侵籬。松門別後無消息，早晚重應躡屐隨。
僻居秋思寄友人 伍喬
門巷秋歸更寂寥，雨餘閒砌委蘭苗。夢迴月夜蟲吟壁，病起茅齋藥滿瓢。澤國舊遊關遠思，竹林前會負佳招。身名未立猶辛苦，何許流年晚鬢凋。
寄落星史虛白處士 伍喬
白雲峰下古溪頭，曾與提壺爛熳遊。登閣共看彭蠡水，圍爐相憶杜陵秋。棋玄不壓通高品，句妙多容隔歲酬。別後相思時一望，暮山空碧水空流。
九江旅夜寄山中故人 伍喬
弱柳風高遠漏沈，坐來難便息愁吟。江城雪盡寒猶在，客舍燈孤夜正深。塵土積年粘旅服，關山無處寄歸心。此時遥羨閒眠侶，靜掩雲扉卧一林。
聞杜牧赴闕 伍喬
舊隠匡廬一草堂，今聞携策謁吾皇。峽雲難卷從龍勢，古劍終騰出土光。開翅定期歸碧落，濯纓寧肯問滄浪。他時得意交知仰，莫忘裁詩寄釣鄉。
題西林寺水閣 伍喬
竹翠苔花遶檻濃，此亭幽致詎曾逢。水分林下清泠派，山峙雲間峭峻峰。怪石夜光寒射燭，老杉秋韻冷和鐘。不知來往留題客，誰約重尋蓮社蹤。
林居喜崔三博遠至 伍喬
幾日區區在遠程，晚烟林徑喜相迎。姿容雖有塵中色，巾屨猶多嶽上清。野石靜排爲坐榻，溪茶深煮當飛觥。留連話與方經宿，又欲携書別我行。
觀華夷圖 伍喬
別手應難及此精，須知攢簇自心靈。始於毫末分諸國，漸見圖中列四溟。關路欲伸通楚勢，蜀山俄聳入秦青。筆端盡現寰區事，堪把長懸在戶庭。
廬山書堂送祝秀才還鄉 伍喬
束書辭我下重巔，相送同臨楚岸邊。歸思幾隨千里水，離情空寄一枝蟬。園林到日酒初熟，庭戶開時月正圓。莫使蹉跎戀疏野，男兒酬志在當年。
暮冬送何秀才毘陵 伍喬
匹馬嘶風去思長，素琴孤劍稱戎裝。路塗多是過殘歲，杯酒無辭到醉鄉。雲傍水村凝冷片，雪連山驛積寒光。毘陵城下饒嘉景，回日新詩應滿堂。
龍潭張道者 伍喬
碧洞幽巖獨息心，時人何路得相尋。養生不說憑諸藥，適意惟聞在一琴。石徑掃稀山蘚合，竹軒開晚野雲深。他年功就期飛去，應笑吾徒多苦吟。
晚秋同何秀才溪上 伍喬
閒步秋光思杳然，荷藜因共過林烟。期收野藥尋幽路，欲採溪菱上小船。雲吐晚陰藏霽岫，柳含餘靄咽殘蟬。倒尊盡日忘歸處，山磬數聲敲暝天。
送江少府授延陵後寄 伍喬
五老雲中勤學者，遇時能不困風塵。束書西上謁明主，捧檄南歸慰老親。別館友朋留醉久，去程烟月入吟新。莫因官小慵之任，自古鸞棲有異人。
觀山水障子 伍喬
功績精妍世少倫，圖時應倍用心神。不知草木承何異，但見江山長带春。雲勢似離巖底石，浪花如動岸邊蘋。更疑獨泛漁舟者，便是其中舊隠人。
送崇教大師回天台 阮思道
碧雲高價徹天涯，珪璧清無一點瑕。雙闕再承新雨露，三吳重賞舊烟霞。水軒散味朝賢句，松院分嘗御府茶。聞說赤城終未見，畫圖何日寄京華。
題義門胡氏華林書院 阮思道
北闕重旌表，西齋盛討論。高陽旬爽里，通德鄭玄門。選勝開松院，憑幽敞竹軒。靈泉飛洞壑，花樹蔽郊原。露滴棲松鶴，風傳隔嶺猿。庭蘭香醉步，山月冷吟魂。客愛清塵慮，僧憐避俗喧。幾時清賞玩，嘯詠與琴樽。
次韻贈丁謂之 龔穎
膽怯何由戴鐵冠，祗緣昭代奬孤寒。曲肱未遂違前志，直指無聞是曠官。三署每傳朝客說，五溪閑憑郡樓看。祝君早得文場雋，况值天階正舞干。
惜花 張佖
蝶散鶑啼尚數枝，日斜風定更離披。看多記得傷心事，金谷樓前委地時。
寄人二首  其一 張佖
別夢依依到謝家，小廊迴合曲闌斜。多情只有春庭月，猶爲離人照落花。
寄人二首  其二 張佖
酷憐風月爲多情，還到春時別恨生。倚柱尋思倍惆悵，一場春夢不分明。
邊上 張佖
戍樓吹角起征鴻，獵獵寒旌背晚風。千里暮烟愁不盡，一川秋草恨無窮。山河慘澹關城閉，人物蕭條市井空。只此旅魂招未得，更堪回首夕陽中。
長安道中早行 張佖
客離孤館一燈殘，牢落星河欲曙天。雞唱未沈函谷月，雁聲新度灞陵烟。浮生已悟莊周蝶，壯志仍輸祖逖鞭。何事悠悠策羸馬，此中辛苦過流年。
洞庭阻風 張佖
空江浩蕩景蕭然，盡日菰蒲泊釣船。青草浪高三月渡，綠楊花撲一溪烟。情多莫舉傷春目，愁極兼無買酒錢。猶有漁人數家住，不成村落夕陽邊。
春日旅泊桂州 張佖
暖風芳草竟芊綿，多病多愁負少年。弱柳未勝寒食雨，好花爭奈夕陽天。溪邊物色堪圖畫，林畔鶑聲似管弦。獨有離人開淚眼，强憑杯酒亦潸然。
晚次湘源縣 張佖
烟郭遥聞向晚雞，水平舟靜浪聲齊。高林带雨楊梅熟，曲岸籠雲謝豹啼。二女廟荒汀樹老，九疑山碧楚天低。湘南自古多離怨，莫動哀吟易慘悽。
惆悵吟 張佖
秋風丹葉動荒城，慘澹雲遮日半明。晝夢却因惆悵得，晚愁多爲別離生。江淹彩筆空留恨，莊叟玄譚未及情。千古怨魂銷不得，一江寒浪若爲平。
秋晚過洞庭 張佖
征帆初挂酒初酣，暮景離情兩不堪。千里晚霞雲夢北，一洲霜橘洞庭南。溪風送雨過秋寺，磵石驚龍落夜潭。莫把羈魂弔湘魄，九疑愁絕鎖烟嵐。
題華嚴寺木塔 張佖
六街晴色動秋光，雨霽憑高只易傷。一曲晚烟浮渭水，半橋斜日照咸陽。休將世路悲塵事，莫指雲山認故鄉。回首漢宮樓閣暮，數聲鐘鼓自微茫。
經舊遊 張佖
暫到高唐曉又還，丁香結夢水潺潺。不知雲雨歸何處，歷歷空留十二山。
碧戶 張佖
碧戶扃魚鎖，蘭窗掩鏡臺。落花疑悵望，歸燕自裴回。詠絮知難敵，傷春不易裁。恨從芳草起，愁爲晚風來。衣惹湘雲薄，眉分楚岫開。香濃眠舊枕，夢好醉春杯。小障明金鳳，幽屏點翠苔。寶箏橫塞雁，怨笛落江梅。卓氏仍多酒，相如正富才。莫教琴上意，翻作鶴聲哀。
芍藥 張佖
香清粉澹怨殘春，蝶翅蜂鬚戀蕊塵。閒倚晚風生悵望，靜留遲日學因循。休將薜荔爲青瑣，好與玫瑰作近鄰。零落若教隨暮雨，又應愁殺別離人。
春晚謠 張佖
雨微微，烟霏霏，小庭半坼紅薔薇。鈿箏斜倚畫屏曲，零落幾行金雁飛。蕭關夢斷無尋處，萬疊春波起南浦。凌亂楊花撲繡簾，晚窗時有流鶑語。
所思 張佖
空塘水碧春雨微，東風散漫楊柳飛。依依南浦夢猶在，脈脈高唐雲不歸。江頭日暮多芳草，極目傷心烟悄悄。隔江紅杏一枝明，似玉佳人俯清沼。休向春臺更迴望，銷魂自古因惆悵。銀河碧海共無情，兩處悠悠起風浪。
春夕言懷 張佖
風透疏簾月滿庭，倚欄無事倍傷情。烟垂柳带纖腰軟，露滴花房怨臉明。愁逐野雲銷不盡，情隨春浪去難平。幽窗謾結相思夢，欲化西園蝶未成。
春江雨 張佖
雨溟溟，風泠泠，老松瘦竹臨烟汀。空江冷落野雲重，村中鬼火微如星。夜驚溪上漁人起，滴瀝篷聲滿愁耳。子規叫斷獨未眠，罨岸春濤打船尾。
送容州中丞赴鎮 張佖
交趾同星坐，龍泉佩斗文。燒香翠羽帳，看舞鬰金裙。鷁首衝瀧浪，犀渠拂嶺雲。莫教銅柱北，祗說馬將軍。
贈韓道士 張佖
日暮秋風吹野花，上清歸客意無涯。桃源寂寂烟霞閉，天路悠悠星漢斜。還似世人生白髮，定知仙骨變黄芽。東城南陌頻相見，應是壺中別有家。
句 張佖
檻外有天皆在照，望中無物敢潛行。
查公山 查元方
大道貴知止，昔賢稱二疏。今來我季方，退身茲有餘。瀟灑去桎梏，放蕩狎樵漁。疏泉離遠竇，鑿石構層廬。溪禽拂窗牖，山花滿庭除。寒藤繫舴艋，碧潭澄素舒。睹茲塵𡏖外，始見仁智居。痛哉方散適，溘然歸丘墟。恨不同老彭，其樂永只且。自古千祿輩，知進不知退。立事名雖揚，全身理何昧。茂先賦鷦鷯，體物知顯晦。一旦禍自速，臨刑無以對。李斯戀富貴，下包周身智。及憶東門犬，已棄咸陽市。平子著歸田，淵明捨彭澤。後來區區人，誰復挂書冊。我喜從今云，吾宗有逋客。山號查公山，嵽嵲雲漢間。山下查公塚，溪聲長潺潺。高臺好悵望，絕磴堪躋攀。他年謝簪紱，永此繼閑閑。
黄鶴樓 盧郢
黄鶴何年去杳冥，高樓千載倚江城。碧雲朝卷四山景，流水夜傳三峽聲。柳暗西州供騁望，草芳南浦徧離情。登臨一晌須回首，看却鄉心萬感生。
殘絲曲 盧郢
春風駘蕩吹人衣，殘絲罥花曳空飛。閒愁十丈斷不得，雄蜂雌蝶相因依。高樓夾路凌雲起，瑣窗鸞柱彈流水。鶑聲啼老楊柳烟，香夢濛濛隔千里。
詠刺蝟 朱貞白
行似針氈動，卧似栗裘圓。莫欺如此大，誰敢便行拳。
謁貴公子不禮書格子屏風 朱貞白
道格何曾格，言糊又不糊。渾身總是眼，還解識人無。
題棺木 朱貞白
久久終須要，而今未要君。有時閑憶著，大是要知聞。
題狗蚤 朱貞白
與虱都來不較多，㩧挑筋鬭大婁羅。忽然管著一藍子，有甚心情那你何。